நையோபியம் ஈராக்சைடு

நையோபியம் ஈராக்சைடு ( Niobium dioxide) என்பது NbO2 என்ற மூலக்கூற்று வாய்ப்பாடு கொண்ட ஒரு கனிம வேதியியல்  சேர்மமாகும். நீலக்கருப்பில் திண்மமாகக் காணப்படும் இச்சேர்மத்தில் NbO1.94-NbO2.09 என்ற  அளவுகளில் விகிதவியல் அல்லாத ஓர் இயைபுச் சேர்க்கையில் தனிமங்கள் இணைந்துள்ளன. Nb2O5 உடன் ஐதரசன் வாயுவைச் சேர்த்து 800 முதல் 1350 °செ வெப்பநிலையில் வினைபுரிந்து  நையோபியம் ஈராக்சைடு உருவாகிறது. Nb2O5 உடன் நையோபியம் தூளைச் சேர்த்து 1100°செ வெப்பநிலையில் வினைபுரியச் செய்து தயாரிப்பது ஒரு மாற்று வழிமுறையாகும். 

அறை வெப்பநிலை மற்றும் உயர் வெப்பநிலைகளில் , நையோபியம் ஈராக்சைடானது குறுகிய Nb-Nb இடைவெளியுள்ள Nb-Nb பிணைப்புகளாலான நாற்கோண, உரூத்தைல் அமைப்புடன் காணப்படுகிறது.  குறுகிய Nb-Nb இடைவெளியுள்ள Nb-Nb பிணைப்புகளாலான உரூத்தைல் அமைப்பில் ஒன்றும்  சிர்க்கோனியம் ஆக்சைடு  கனிமம் பேடெலியைட்டு தொடர்பான அமைப்பில் ஒன்றுமாக  உயர் அழுத்த நிலைகளில்  இரண்டு வேறுபட்ட  அமைப்புகள் அறியப்படுகின்றன.

NbO2 தண்ணீரில் கரையாது. வலிமையான ஆக்சிசன் ஒடுக்கியாகச் செயல்பட்டு கார்பன் டை ஆக்சைடை கார்பனாகவும் , கந்தக டை ஆக்சசைடை  கந்தகமாகவும் குறைக்கிறது. நையோபியம் உலோகத்தை  தொழிற்சாலைகளில்  தயாரிக்கும் , செயல்முறையில் Nb2O5 சேர்மத்தை ஐதரசன் ஒடுக்கம் செய்யும் போது நையோபியம் ஈராக்சைடு ஓர் இடைநிலை விளைபொருளாக உருவாகிறது. தொடர்ந்து NbO2 மக்னீசியம் ஆவியுடன் வினைபுரிந்து  நையோபியம் உலோகம் உருவாகிறது.

மேற்கோள்கள் 

நையோபியம் சேர்மங்கள்
ஆக்சைடுகள்
விகிதவியலுக்கு ஒவ்வா சேர்மங்கள்